S'immensa et infinita providenzia

S'immensa et infinita providenzia
de su summu Segnore de sa gloria
decretat rigorosa penitenzia
chi gasi non si legget in s'historia:
simile et tale forte violenzia
non nde notesit mai sa memoria;
fertu est quasi totu s'Occidente
de sa divina manu onnipotente.

Est in battaglia dogni cristianu,
s'Imperiu, s'Ispagna et Inghilterra,
fattende de continu su prussianu
cun tota Franza rigorosa gherra.
Ai custa su pontefize romanu
sas portas de s'Ecclesia como serra'
et li negat sa Ecclesia vaticana
s'ingressu de sa porta laterana.

O Franza, monarchia segnalada,
ma in ateru tempus, riccu arreu!
Como de tantas troppas accottada,
pro chi sas palas ti donesit Deu,
passas in eregias inzurpada
su dramma preziosu pro su affeu?
Cun Luteru et Calvinu sa corona
t'has formadu in sa legge flammassona.

Posta in su tribunale sa malissia,
suggettadu su thronu, sa nazione,
si biet sutterrada sa giustissia,
de umbras offuscada sa rejone;
como andat bolende s'agudissia
subra sas alas de sa passione,
suggettat sa reale Magestade
basciu bandera de sa libertade.

Cungregada in Parisi sa semblea
de tantos moradores alevosos,
dispònene sa gherra, sa pelea
che tigres de sa Libia rabbiosos,
et fattesint assentu sa idea
in decretos ingiustos rigorosos:
in primu sa Sardigna est segnalada
pro ch'in su totu siat assolada.

Una flotta formesint sos franzesos
de fregattas, de lanzas et navìos,
dande provisione tot'intesos,
accottende sos mares e i sos rios;
ancora hant assistidu corsighesos
pr'atturdire in Sardigna sos pippios;
in medas logos tenene cappella:
in Parisi, in Tolone et in Marsella.

Contr'a Sardigna movesint sas proas
cun moffa, cun iscarniu et meda gioja,
inalberende tantas velas noas
de Nizza, Villafranca et de Savoja;
fattende pompa mustràna sas coas
che abiles de Grecia contr'a Troja,
sas coas chi non s'ischini cuare
Sardigna nde las solet chirchinare.

Si vident tantas velas caminare
s'isula zirculende in dogni logu,
dogni ispiaggia cherene toccare
pro ispassu fingidu et disaogu
ma sos sardos non dant a mandigare
si pro refriscu lis donant su fogu.
Lassende a sa muzere su pobiddu
curriant che i s'abe a su casiddu.

Narant chi cherent sas provisiones,
chi sunu bastimentos mercantiles,
andant chirchende tanas che mazzones
ma però hana faddidu sos cuiles:
ca non tenent corria sos carzones
sa Sardigna los trattat che facchiles.
In dogni logu cherent fagher proa:
in Tatari, Uttieri et Terranoa.

Current per Oristanis et per Bosa,
Iglesias et per tota s'Ozastrina
et formant una gherra vigorosa
amminattende a totus sa ruina;
sa zente sarda semper gloriosa,
tirende a sa paura sa cortina:
ancora in custos logos sunt istados
de sos pettenes sardos pettenados.

Ne in Casteddu Sardu e in Salighera,
ne in s'ispiaggia de sos tempiesos,
proite fiat ingrata sa carrera,
non che curreint mai sos franzesos,
inie non mustresint sa bandera,
sa chi alzesint pro sos olandesos;
pro chi Sardigna cun su cauteriu
appartat su franzesu cautiveriu.

Benint a coa alzada che leones,
cun su fumu franzesu per sos nares,
cun lanzas, cun segures, cun marrones
pro irrobbare totu sos dinares;
mustrana bastimentos et cannones
in ispiaggias de sos sardos mares,
male bi sunt andados sos capeddos,
sas cappas, sas ispadas, sos gurteddos.

S’annu novanta tres, a nomen tentu,
sa die vinti sette de bennarzu,
Casabianca benit a s'armentu
pro tunder et pro fagher s'isprabarzu
proite de ira, de flema et de bentu
meda pienu teniat s'iscarzu;
funi abbarrados totu perdidores
et in Sardigna custos tusidores.

Sas gunneddas de pedde, o fardellinas,
cuddas chi bestit su Cabu de Susu,
ischint lassare a Franza mantellinas,
prite Sardigna non las hat in usu
et non cheret siroppos ne meighinas:
pigana s'iscuppette et non su fusu,
si unu sardu pigat s'iscuppette
de franzesos nde cheret trinta sette.

In Pula, in Quartu, in Sant'Elia
hat dadu fundu s'armada franzesa,
disponene s'attaccu cun porfia
su generale cun sa nobilesa;
intro de sa Marina fìt s'ispia
pro dar'avvisu cun sa secretesa:
suggettare a Casteddu procurànta
battoro bastimentos et settanta.

S'imbasciadore sa gherra avvìsada
et in mare sa lanza si paresit,
tocchende tamburinos l'intìmada,
sa zittade però sinde burlesit:
unu sardu cun d'una archibusada
su fronte in mes'in mesu li tagliesit,
de pustis unu tiru de cannone
desbarattesit cussu lanzione.

Ca nde furant su pische sos franzesos
dai s'iscaffa de sos piscadores,
donant s'assaltu sos neunelesos
ma Ripòl et Puzzolu sos autores
hant assistidu sos ardaulesos
et de Parte Barigadu abbitadores:
baranta sette mortos sunt istados
a sas penas eternas desterrados.

De sos sardos nisciunu nd'hat faltadu
patrozzinados de s'eternu Deu,
dogni unu sa palma haiat alzadu
prite ca custu, su primu trofeu,
in s'universu mundu est pregonadu
ch'in su valore sardu no hat neu.
Et si donat notissia a su marchesi
chi binchet a sa grana su furesi.

Intando dant su fogu incontinente
otto naves de lineas segnaladas,
a s'arma si preparat cudda zente
cun bombas et cun ballas infogadas.
Pro noe horas continuamente
bintuna miza sunu disparadas
tagliende bidrieras, muru et ferru
chi pariat su fogu de s'inferru.

Mentras chi su Casteddu disparàda,
et salvare sa zente procuresit,
candu sa balla sarda penetràda
et medas bastimentos maltrattesit,
in sa marina bene inarborada
sa bandera franzesa si bidesit
cun ateros signales et colores
manifestados de sos traitores.

Prite su sardu lis mustrat s'iscaglia
et lis segat sas alas che paones,
sighini pro tres dies sa battaglia
ma currispondent custos bastiones.
Suggettende 'e continu sa canaglia
cun tiros et a forza de cannones
pensàna sa zittade destruida
ma solos chimbe perdersint sa vida.

Sind'andesit intando s'ammiragliu
pensandoro aterue tenner sorte,
incontinente cominzat su ballu
disparando a sa turre de su Forte,
ma custu currispondet senza vallu
in dogni tiru donende sa morte:
s’arvure li tagliesit mesu mesu
e i su bastimentu restat presu.

Faghent su disembarcu in cuddos campos
de Loreto, Quartu et Sant'Andria
ma sos sardos, lezeris pius de lampos,
sa morte lis donesint a porfia;
che topes si chirchesint sos istampos
unos per mare, ateros per via:
male lis sunt andados sos paperis,
sos de terra sunt fattos presoneris.

Destruidu su campu ‘e sos franzesos
sos sardos cominzesint a robbare,
in primu in primu totu sos quartesos,
de sorte non podiant caminare,
signint de pustis sos sorradilesos
pro chi est usu insoro a garrigare,
ateros puru ancora prevenidos
si sunt de sos franzesos arricchidos.

Si garrighesint totu sas persones
de cappas, de giubbittas, de capeddos,
de camisas, corpettos et giuppones,
de ispadas, segures et gurteddos,
de pinzadas et mizas et carzones,
de bestires biancos et nieddos;
et cando garrigados sind'andàna
pro una mezus cosa isgarrigàna.

De franzesos sunt tantos zentenares
sos chi sunu in su totu distruidos,
mortos s'agattant peri cuddos mares
iscorzados et fertos et finidos;
como hana lassadu sos dinares,
sas gherras, sos saraos, sos cumbidos;
custa zente non torrat a Lione,
a Parisi, a Marsiglia o a Tolone.

Sas turres de Casteddu sunt pienas,
cuddas chi fabbrichesint sos pisanos:
istant suggettos sutta sas cadenas
militares de Franza et capitanos,
custos ch'irrobbant sas robbas anzenas
fattende mofa de sos soberanos;
et si sunu inserrados sos gallones
in diversas secretas et persones.

Sos furisteris totu s'admiresint
sas ispiaggias sende sittiadas;
chentu miza et pius sind'isparesint
subra de sa zittade ‘e cannonadas,
zertas personas custu lu notesint
pro custu ministeriu segnaladas;
et ruiant continu in sas muraglias
in dognuna fumada milli ballas.

Bombas de tres cantares cando mai,
custa si jamat furia franzesa,
ne in Ispagna ne in Parraguai
ne manc’in sa provincia lionesa,
cust’infortuniu est mannu tropp’assai;
cando mai s’est bida tal’impresa
tirare quintu miza 'e cannonadas,
sentir'in Cab'e Susu sas tronadas?

Ne mancu sos pius fortes de Sidonia
hana mai usadu tantu briu,
ne Alesandru Magnu 'e Mazzedonia
in cuddas gherras de su re Dariu,
cando andesit contra ad Babilonia
e passesit su Gange, grande riu,
Alesandru suggellat baluardos,
sos franzesos si fuint de sos sardos.

Pro pius istragu già sos elementos
si turbesint de notte, in d'un'istante,
et destruesint tantos bastimentos
de s'armada franzesa militante;
si movesint sas abbas cun sos bentos,
s'ispantesint milissia et cumandante,
et imbiesit s'abba fatta in serra
binti noe ischifittos subra terra.

Si partit su restante de s'armada,
passados cuddos brios et valores,
como cuddas banderas non mustràda
falsificadas cun tantos colores,
in sos mares de Pula s'iscappàda
perdend'in cussa fua sos honores;
et baranta milliones bi lassesit
in su tantu Casteddu isse restesit.

Sos marchesis, barones, cavaglieris,
nobilesa, segnores et terranos,
pattentados, duttores, iscuderis,
ministros, secretarios, iscrianos,
zittadinos et mastros, cannoneris,
militares, biddajos, capitanos
defendent cun ardore sa zittade
dai sas manos de s'inichidade.

Don Zirone Pizzolu veramente,
chi cumandàt in sa cavalleria,
che ave si mustresit diligente
et ch'Alesandru in s'iscuderia,
in dogni logu fìt isse presente,
ancor'assistit a s'infanteria:
si devet relatare pro memoria
cun literas de oro in dogn'historia.

Don Manuel Ripol, ch'est s'orizonte
dai totu sos sardos veneradu,
si de Tuile fit illustre conte
marches'e Neunel'est zelebradu;
s'ispiaggia 'e Orpinu de su monte
cun sos vassallos suos hat salvadu
et si devet notare in sos annales
cun custas glorias suas immortales.

Girat a dogn'istante sa muraglia,
andat in largas et occultas vias
sempre assuggettende sa canaglia
in die et notte mandandoro ispias,
et pro fine de bincher sa battaglia
passizende continu in sas cursias:
de sas armas su nostru generale
si portesit che prinzipe reale.

Su nostru visuerei veramente,
coment'e testa de su reinadu,
cun modu suberanu intelligente
custu hada regnu nostru liberadu
cun sos ordines suos de prudente:
sas franzesas ideas hat tagliadu
et Sardigna l'iscriet pro memoria
ch'in su guvernu suu est sa vittoria.

Totu s'istadu de sa clerisia
preghesit sa divina Magestade
de Sardigna appartare s'eregia,
pro sa infinita sua bonidade,
chi cheriat portare s'anarchia
sutta de s'umbra de sa libertade;
et preghende s'est tentu s'aggiutoriu
de s'immensu infìnitu Conzistoriu.

Sas monzas, chi sunt virgines sagradas,
isposas de s'eternu et summu Re,
restende die et notte imbenujadas
però pagos istantes sunt in pè,
si sunt a su Segnore incumandadas
discurrende devotas sunt in se
et tenene sa grassia alcansada
in alturas divinas ispacciada.

O invitta Sardigna, gloriàdi,
est prezzisu a ti dare parabenes!
Et in tesser ghirlandas occupàdì
in ermosos giardinos chi tue tenes;
et pro rezzire glorias preparàdi
pro tantos moradores chi mantenes;
inter tantos trofeos ti consola
prite chi sa vittoria est tua sola.

Interpone sa tua autoridade
già chi su balanzare t'est destinu,
pregande sa invitta magestade
prinzip'e Piemont'et de Turinu
chi attendat a sa nostra lealdade
chi nos tenzat presente de continu
et comente fideles cristianos
chi nos fettat favore' a largas manos.

Mira tue, Casteddu, sos favores
chi t'hant fattu sos santos avvocados
Efis et Saturninu protettores:
martires gloriosos segnalados
de sa zittade sunu defensores,.
in sa gloria eterna collocados.
De su peccadu faghe sa partida
ca sa gherra pro cussu t'est bennida.

Virgine sacrosanta nazarea,
isposa de s'Ispiritu divinu,
non permittas pius custa pelea,
mustranos de sa gloria su caminu,
ne ch'in Franza esistat s'assemblea
et ne chi morzat in cussu destinu,
et torret a sa fide cristiana,
a sa legge divina soberana.

Soberanu, infinitu, altu Segnore,
ente supremu per esseidade,
de sa humana natura redentore,
a sa gloria bostra nos ghiade,
a sa Sardigna faghide favore
ispiaggias, biddas et marina
de sas grassias tirende sa cortina!